食橘
作者：劉敞
朝代：宋

paragraphs: 吾聞江陵橘，乃比千戶侯。
歲獻天子旁，取爲廟堂羞。
問其何能爾，無脛而遠遊。
橘也不自言，請君以臆酬。
憑生覆載中，頗亦萬木儔。
通爲騷人頌，謬得禹貢收。
託身聖賢間，自覺名譽浮。
苞苴賴攜挈，富貴常見求。
明珠無先容，按劍或暗投。
而我適衆口，鑠金不予憂。
物生有通塞，不必在中州。
何用懷苦辛，但爲時所仇。